《高山流水 题汤雨生“十二古琴书屋填词图”》
清代·赵芬

七弦拂处起春风。谱幽情、判白裁红。闲坐理金徽，公馀雅赏谁同。

挥毫际、换徵移宫。依稀有，多少新谣旧曲，付与飞龙。

恁铜琶铁板，大汉倩关东。

囊中。连珠又双月，排列著、几许枯桐。攫醳尽深愉，一一与政相通。

免平沙、落遍哀鸿。旗亭上、只听歌来五裤，写出欢悰。

胜耆卿井，水随处、播芳踪。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。